Sådan ser kabinen ud i Volkswagen ID. Polo

Volkswagen har for første gang åbnet dørene til kabinen i ID. Polo – og det er ikke bare endnu et elbil-interiør med større skærme og færre knapper. Tværtimod markerer ID. Polo det lovede kursskifte for Volkswagen, hvor brugervenlighed, fysiske betjeningselementer og materialekvalitet igen er sat i centrum. Samtidig sniger der sig en overraskende dosis retro-nostalgi ind i det ellers ultramoderne cockpit.

Mindre bil – større ambitioner

ID. Polo er tænkt som Volkswagens nye elektriske indstigningsmodel, men interiøret afslører hurtigt, at ambitionerne rækker langt ud over minibils-klassen. Hele kabinen er udviklet ud fra massiv kundefeedback, efter kritikken af touch-tunge løsninger i de første ID.-modeller. Resultatet er ifølge Volkswagen et cockpit, der føles mere klassisk Volkswagen – bare elektrisk og digitalt opdateret.

Instrumentbordet er stramt, horisontalt og overskueligt. To store skærme ligger side om side: et digitalt cockpit bag rattet og en markant infotainmentskærm i midten. Grafikken er skarp og enkel, og vigtigst af alt er menuernes opbygning gjort mere logisk, så man ikke skal grave sig gennem lag af undermenuer for at skrue op for varmen eller skifte sang.

Kabinen i den kommende ID. Polo.

Fysiske knapper er tilbage

Noget af det mest opsigtsvækkende er, hvad Volkswagen har valgt ikke at gøre. I stedet for at fjerne endnu flere knapper har ID. Polo fået flere. Klimastyring, nødblink og centrale funktioner har igen deres egne fysiske betjeningselementer, ligesom rattet har rigtige knapper frem for berøringsfølsomme flader.

Der er også tænkt over de små detaljer: En klassisk drejeknap i midterkonsollen styrer lydstyrke og medieskift, placeret så både fører og passager nemt kan nå den.

Volkswagen lægger ikke skjul på, at materialekvalitet har været et nøglepunkt. Stofbeklædte flader på instrumentbord og døre skal give en varmere og mere hjemlig stemning end hård plast, og genanvendelige materialer spiller en større rolle end tidligere. Kabinen skal føles rar at være i – også på de lange ture – selvom bilen i udgangspunktet er kompakt.

Detaljebilleder – klik for at se større versioner.

Digital nostalgi med et tryk på en knap

ID. Polos måske mest charmerende trick gemmer sig i softwaredelen. Med et enkelt tryk kan de digitale displays skifte til en retro-visning inspireret af instrumenteringen i den første Golf fra starten af 1980’erne. Her bliver speedometeret til klassiske analoge visere, musikken præsenteres som et kassettebånd, og navigationen ligner et krøllet papirkort.

Det er ikke nødvendigt – men det er sjovt. Og det er netop pointen. Volkswagen kalder selv disse små emotionelle greb for bilens “hemmelige ingrediens”: detaljer, der skal skabe en følelsesmæssig forbindelse til bilen og give den personlighed.

Rattet har “rigtige” knapper, der ikke er af den trykfølsomme slags.

Under overfladen introducerer ID. Polo også en ny generation af Volkswagens software. Det betyder blandt andet mere finpudset one-pedal-driving, avancerede parkeringsassistenter og en opdateret Travel Assist, som på sigt skal kunne reagere på både stopskilte og røde lys. Alt sammen rettet mod at give en mere afslappet og intuitiv kørsel i hverdagen.

Hvornår kan du få fingrene i den?

ID. Polo forventes officielt lanceret i september 2026, men Volkswagen åbner for bestillinger allerede i maj.

I Holland er det allerde afsløret at prisen på den mindste version bliver på 24.990 euro, svarende til knapt 187.000 kroner. De danske priser er dog endnu ikke offentliggjort, så det bliver interesant, om de kommer til at ligge i samme leje. Meldingen fra Wolfsburg er dog klar: ID. Polo skal være elektrisk mobilitet i et mere tilgængeligt prisleje – præcis som Polo altid har været, bare uden benzin.

ID. Polo.

Sådan ser kabinen ud i Volkswagen ID. Polo