Volkswagens første elektriske GTI får premiere om få dage

Volkswagen er på vej med noget, mange bilentusiaster har ventet på: en ægte GTI uden benzinmotor. Den 15. maj løfter tyskerne sløret for Volkswagen ID. Polo GTI, som bliver mærkets første fuldt elektriske GTI-model. Premieren sker ikke tilfældigt. Den falder sammen med 50-årsfejringen af GTI-navnet og finder sted ved Nürburgring, hvor 24-timersløbet afvikles samme weekend.

Dermed bliver den lille elektriske GTI præsenteret foran et publikum, der normalt forbinder de tre bogstaver med hurtige gearskift, benzinlugt og klassiske hot hatches.

GTI skal overleve som elbil

Volkswagen har tidligere vist ID. GTI Concept, som gav et fingerpeg om, hvordan en elektrisk GTI kan se ud. Nu kommer den produktionsnære udgave altså tættere på virkeligheden.

Camoufleret udgave af ID. Polo GTI (foto: Volkswagen).

For den typiske bilkøber er pointen ikke kun, at Volkswagen sætter et kendt logo på en elbil. Spørgsmålet er, om mærket kan bevare noget af den lette, kvikke og legende GTI-følelse, når motorlyd og manuelt gear er væk.

ID. Polo bliver i sig selv en vigtig model for Volkswagen, fordi den skal gøre mærkets elbiler mere kompakte og mere tilgængelige end ID.3 og ID.4. En GTI-version kan samtidig blive bilen, der viser, at billige elbiler ikke kun behøver handle om rækkevidde, pris og fornuft.

En ny type folkevogn med fart på

Volkswagen kalder selv modellen starten på et nyt kapitel for GTI. Det er store ord, for GTI-navnet er en af mærkets stærkeste betegnelser. Hvis ID. Polo GTI rammer rigtigt, kan den blive en af de første små elbiler, der for alvor prøver at kombinere hverdagspris, kompakt størrelse og køreglæde. Hvis den rammer forkert, risikerer GTI at ende som endnu et klistermærke på en elbil.

Svaret får vi den 15. maj, når Volkswagen viser bilen frem ved Nürburgring.

Se også videon med vores første indtryk ad ID. Polo herunder:

Volkswagens første elektriske GTI får premiere om få dage