Første indtryk: ID. Polo starter under 190.000 kroner

HAMBORG: Så er den her endelig; bilen jeg personligt har ventet på i mere end tre år, nemlig Volkswagens ID. Polo. En bil jeg så første gang for tre år siden, som en prototype ved navne ID.2All. Nu er tyskerne ikke alene klar til at vise den produktionsklare udgave frem uden camouflage, de er også klar med priserne, der ser … fornuftige ud.

Den billigste variant starter nemlig ved 189.995 kroner, hvilket får den ned i Renault 5 E-Tech-niveau. Men ærligt, hvis man vil have en udgave der skal kunne bruges til andet en ærinder og småture, skal der lægges mindst 40.000 kroner oven i prisen. Det er en pæn sjat.

Den billigste variant, der herhjemme får navnet Trend, leveres nemlig kun med et batteri på 37 kWh, en rækkevidde på op til 315 kilometer og en ladeeffekt på beskedne 90 kW DC. Det er altså ikke bilen, man ønsker at krydse landet i. Endsige køre uden for landets grænser.

Lidt mere bevendt er Life-varianten med det store batteri på 52 kWh. Her er rækkevidden på op til 454 kilometer og ladeeffekten en anelse højere, nemlig 105 kW DC. Det er stadig ikke just imponerende, i hvert fald ikke på papiret, men Volkswagen lover at ladekurven er flad og at man kan opnå en ladehastighed på 790 km/t, eller 132 kilometer på 10 minutter.

VW ID. Polo | Trend (115 hk) | Life (135 hk) | Style (135 hk) | Life (211 hk) | Style (211 hk)
Rækkevidde | 315 km | 328 km | 328 km | 454 km | 454 km
Batterikapacitet | 37 kWh | 37 kWh | 37 kWh | 52 kWh | 52 kWh
Motor | 115 hk | 135 hk | 135 hk | 211 hk | 211 hk
Ladeeffekt (AC/DC) | 11 kW / 90 kW | 11 kW / 90 kW | 11 kW / 90 kW | 11 kW / 105 kW | 11 kW / 105 kW
Anslået ladehastighed | 490 km/t | 510 km/t | 510 km/t | 794 km/t | 794 km/t
Pris | 189.995 kr. | 204.995 kr. | 224.995 kr. | 229.995 kr. | 249.995 kr.

Hvad skemaet ovenfor til gengæld ikke viser, er, hvad der er sket med bilen, for køreglæde er naturligvis alt andet end specifikationer. ID. Polo er en af de biler, der virker bedre i virkeligheden end på papiret. Og mit gæt er, at ID. Polo i den grad vil gøre Volkswagen-fans glade. Måske særligt dem, der endnu ikke har turdet tage springet fra fossil- til elbil.

Se den lige. Den ligner jo fuldstændig en helt traditionel Volkswagen fra de gode gamle dage. Den er ikke pakket ind i mærkelige futuristiske greb, overdrevne LED-effekter eller kabinedetaljer, der føles mere som tech-demo end bil. Den ligner en Volkswagen. Og det klæder den.

Og så må ID. Polo i øvrigt have op til 1.200 kilo på krogen. I modsætning til storesøster ID. 3, der kun må bære en cykel.

Kabinen er den største lettelse

Indvendigt er forandringen næsten endnu vigtigere. Volkswagen har fået rigeligt med kritik for kabiner med pianolak, trykfølsomme felter og betjening, der ofte føltes mere irriterende end moderne. I ID. Polo virker det, som om de endelig har lyttet. Pianolakken er væk. De trykfølsomme knapper er væk. I stedet mødes man af pænere materialer og rigtige, fysiske trykknapper.

Det lyder som en lille ting, men det er det ikke. I en hverdagsbil betyder det alt, at man kan betjene de vigtigste funktioner uden at ramme forkert, kigge ned i en skærm eller bande over en blank sort overflade fuld af fedtfingre. Den føles som en bil, der er bygget til mennesker, der bare vil køre.

Men vent, kun disse udgaver fås fra start

Det er dog ikke de fem varianter i skemaet længere oppe, der er på menuen, når ID. Polo kommer til Danmark i løbet af sommeren. Nej, Volkswagen har valgt at “fejre” lanceringen med to såkaldte Launch Editions af Style og Life. De er begge baseret på udgaven med det største batteri (52 kWh) og flest hestekræfter (211 hk), og den eneste forskel mellem dem er udstyrspakken.

VW ID. Polo | Life Launch Edition | Style Launch Edition
Rækkevidde | 454 km | 454 km
Batterikapacitet | 52 kWh | 52 kWh
Motor | 211 hk | 211 hk
Ladeeffekt (AC/DC) | 11 kW / 105 kW | 11 kW / 105 kW
Anslået ladehastighed | 794 km/t | 794 km/t
Pris | 234.995 kr. | 269.995 kr.

Eksempelvis kommer Life Launch Edition med letmetalfælge, tonede bagruder og så noget, der hedder Innovision Pro, der ifølge VW er et andet navn for deres navigationssystem. Det får man lov at betale fem tusinde kroner for.

Mere lir er der i Style Launch Edition, der byder på både panoramaglastag, elektriske sæder med massage, anhængertræk, større 18-tommer letmetalfælge og meget mere. Den står til gengæld også til 269.995 kroner. Det er en merpris på 20.000 kroner i forhold til den “almindelige” Style-variant.

Forvirret? Det forstår vi egentlig godt, så her er en mere overskuelig oversigt over de forskellige udstyrspakker.

Trend | Life | Life Launch Edition | Style | Style Launch Edition
Basis interiør | Som Trend og derudover: | Som Life og derudover: | Som Life og derudover: | Som Style og derudover:
13-tommer infotainment | Induktiv opladning | 17-tommer letmetalfælge | 17-tommer letmetalfælge | 18-tommer letmetalfælge
17-tommer stålfælge | To-zonet klimaanlæg | Innovision Pro (Navi) | Style eksteriør | Tonede ruder bag
5-stjernet NCAP sikkerhedspakke | Opvarmede sæder | Tonede ruder bag | LED Matrix IQ. Light | Innovision Pro (navi)
| Opvarmet rat | | Dynamic Light Assist | Anhængertræk m. aftagelig krog
| Bakkamera | | Oplyste dørhåndtag | Panoramaglastag
| App-Connect | | Nøglefri betjening | Elektriske sæder m. massage
| Stemmestyring | | Tyverialarm | Assistentpakke Plus:
| Ambiente-belysning | | Style interiør | – Park Assist Pro med memory
| V2L | | Sport-komfort sæder | – Bakkamera m. 360 gr. Areaview
| | | Ambiente-belysning m. 30 farver | – Travel assist m. Lane Assist
| | | | – Emergency Assist
Pris (37/52 kWh): | | | |
189.990 kr. (kun 37 kWh) | 204.995 kr. / 229.995kr. | 234.995 kr. (kun 52 kWh) | 224.995 kr. / 249.995 kr. | 269.995 kr. (kun 52 kWh)

Præcis hvornår de almindelige udgaver af ID. Polo begynder at dukke op, melder historien ikke noget om. Men efteråret er et kvalificeret gæt.

ID. Polo kan blive Volkswagens vigtigste elbil

Volkswagen har bygget større, hurtigere og dyrere elbiler end ID. Polo. Men det er ikke sikkert, at nogen af dem bliver lige så vigtig for mærket. For ID. Polo rammer et hul i markedet, hvor mange danskere stadig venter på den rigtige bil. En elbil, der ikke er alt for dyr. Ikke alt for stor. Ikke alt for mærkelig. Og ikke så skrabet, at den føles som et kompromis.

ID. Polo ser ud som den elbil, Volkswagen burde have lavet tidligere. Den har et klassisk VW-udtryk, en mere voksen front, en kabine med rigtige knapper og en pris, der kan få mange til at kigge en ekstra gang.

ID. Polo (klik for at forstørre billederne)

Men den rigtige ID. Polo er næppe den billigste. Det er udgaven med det store batteri. Det er dér, bilen går fra at være en smart lille elbil til at være en bil, man faktisk kan bruge til mere end korte ture og daglige ærinder. Og netop derfor kan ID. Polo blive mere end bare Volkswagens billigste elbil. Den kan blive bilen, der gør VW relevant igen for de elbilkøbere, der bare vil have en god, klassisk, brugbar bil til en pris, der ikke stikker helt af.

Se videoen med vores første indtryk af ID. Polo.

Vi kan i øvrigt se frem til Skode Epiq, der afsløres allerede om få uger. Det er tjekkernes biliste elbil, bygget på samme MEB+ platform som ID. Polo, men ikke som en hatchback, men derimod som en crossover. Hold øje med disse sider …

Se og sammenlign også alle varianter af Volkswagen ID. Polo på vores nye Elbilguiden-sektion.

iNPUT var inviteret til Hamborg af Volkswagen Danmark, men de har ikke haft indflydelse på det reaktionelle indhold.

Første indtryk: ID. Polo starter under 190.000 kroner