Volkswagens elbil-offensiv starter nu

Produktionen af Cupra Raval går snart officielt i gang på Seat-fabrikken i Martorell uden for Barcelona. Og selv om modellen i sig selv er interessant – kompakt, elektrisk og rettet mod det brede marked – er den større historie endnu vigtigere. Raval er nemlig startskuddet på Volkswagen Gruppens planer om at gøre deres elbiler til folkeeje i Europa.

Cupra Raval bliver søstermodel til Volkswagens kommende ID.Polo elbil, kendt fra ID.2all-konceptet og Skoda Epiq. Det er biler, der skal ligge i den lavere ende af elbilmarkedet – ikke luksusklassen, men hverdagsklassen. Det er netop her, slaget står.

For selv om elbilsalget vokser, er mange modeller fortsat for dyre for almindelige familier. Raval og dens søskende skal ændre det billede. De skal være indstigningsbilerne til elbilverdenen.

Det handler om volumen – ikke luksus

Volkswagen har allerede dyre elbiler i sortimentet. ID.7, Audi Q8 e-tron og Porsche Taycan skal ikke redde klimaregnskabet alene. Det skal de små biler. Raval og dens søskende skal sælges i langt større mængder end koncernens premium-modeller. De skal være elbilens svar på Polo og Ibiza – hverdagsbiler til pendlere, unge familier og bykørsel.

Cupra Raval i camouflage foran Cupras hovedkvarter i Barcelona.

Det er ikke tilfældigt, at det netop er Polo-segmentet, koncernen går efter. Det er her, volumen ligger. Det er her, overgangen til el for alvor kan ske.

Hvis projektet lykkes, kan det presse prisen i hele markedet ned.

10 milliarder euro – og 160.000 m² bygget om

Volkswagen Group har sammen med Cupra investeret omkring 10 milliarder euro i Spaniens elektrificering gennem projektet Future: Fast Forward. I Martorell er næsten 160.000 kvadratmeter blevet ombygget til elbilproduktion. Produktionslinje 1 er transformeret, 1.000 nye robotter er installeret i karrosseriafdelingen, 60 nye presværktøjer er taget i brug – og en 600 meter lang, fem meter høj automatiseret bro forbinder nu batterisamlingen direkte med samlebåndet.

Mere end 90 leverandører og 110 produktionsanlæg i Spanien indgår i projektet. Ifølge selskabet står spanske aktører for cirka 70 procent af materialeværdien i de nye by-elbiler.

Det er afgørende. For hvis Europa vil konkurrere med kinesiske elbiler i prisklassen under 300.000 kroner, kræver det lokal produktion og kontrol over batterierne.

Samtidig har medarbejdere i Martorell og Navarra gennemført over 560.000 timers omskoling til elbilproduktion.

Seat/Cupra-chef Markus Haupt kalder 2026 for et historisk år og siger:

“Vi er stolte over at lede projektet med urbane elbiler fra Spanien på vegne af Volkswagen Gruppens Brand Group Core.”

LÆS OGSÅ: Vores prøvetur i Cupra Raval

Cupra Raval forventes at komme på vejene herhjemme inden sommer til priser, der starter lige under 200.000 kroner.

Volkswagens elbil-offensiv starter nu