MG Go bliver et billigt alternativ til ID. Polo

MG bruger årets Goodwood Festival of Speed til at skrue op for både nostalgi og fremtidssnak. Mærket har løftet sløret for to nye elektriske konceptbiler, hvor den mest interessante for almindelige bilkøbere er MG Go. Den lille elbil er stadig kun et koncept, men MG kalder den en forsmag på en kommende elektrisk B-segment-hatchback, der efter planen skal lanceres i 2027.

Altså en bil i samme størrelse og prisklasse som de små elbiler, der i de kommende år ventes at blive en af de hårdeste kampe på markedet, anført af Renault 5, Nissan Micra, Volkswagen ID. Polo, Skoda Epiq og Cupra Raval.

MG Go er designet af MG’s designcenter i London og henter ifølge mærket inspiration fra klassiske modeller som MGB GT, men uden at være ren retro. Tanken er at give en kompakt elbil mere personlighed, end man typisk forbinder med de billigste elbiler.

MG Go har visse ligheder med Renault 5.

“Med MG Go ønskede vi at skabe noget kompakt og moderne, men også varmt, udtryksfuldt og umiddelbart sympatisk,” siger Carl Gotham, designchef for Advanced Design i London.

Det lyder lovende. Men MG fortæller endnu intet om pris, batteristørrelse, rækkevidde eller ladehastighed. Derfor er bilen foreløbig mere signalværdi end konkret forbrugernyt.

Samtidig viser MG også Cyber Concept – en elektrisk performance-SUV i den større D-klasse. Den skal vise, at MG ikke kun ser sportslighed som noget, der hører hjemme i lave roadstere som Cyberster, men også i SUV-format.

På Goodwood har MG desuden flere aktuelle modeller med, blandt andet MGS9 PHEV, MG4 EV Urban, MG HS PHEV, MG ZS Hybrid+, MG IM5 og MG Cyberster. Flere af dem skal også køre den berømte Hill Climb.

MG taler selv om en blanding af britisk arv, kunstig intelligens, avanceret førerassistance og ny elbilteknologi. For forbrugerne er det dog især MG Go, der er værd at holde øje med.

MG Cyber Concept

MG Go bliver et billigt alternativ til ID. Polo