Cupra Raval lanceret med skarp dansk intropris

Cupra går direkte efter de prisbevidste danske elbilkøbere med en ny model, der forsøger at skille sig ud på andet end bare rækkevidde og rabat. Den nye Cupra Raval lander med en dansk startpris på 189.990 kroner, og det gør den til et opsigtsvækkende bud i den kompakte elbilklasse, hvor der bliver trængsel ved indgangen i de kommende måneder.

Det interessante er, at Cupra ikke kun sælger Raval som endnu en lille elbil til byen. Mærket prøver i stedet at ramme et hul i markedet: En elbil i overkommelig prisklasse, som stadig lover at være sjov bag rattet. Hvor en stor del af de små elbiler først og fremmest markedsføres på økonomi, opladning og udstyr, lægger Cupra vægt på køredynamik.

Skal være sjov at køre

Raval er bygget på Volkswagen-koncernens nye MEB+-platform og bliver den første model i koncernens kompakte Electric Urban Car-familie. Den er udviklet og produceret i Barcelona, og Cupra gør en dyd ud af at fortælle, at bilen ikke bare skal være nem at eje – den skal også være underholdende at køre.

Undervognen er sænket 15 millimeter i forhold til platformens udgangspunkt, og bilen får progressiv styring samt en Cupra-specifik chassisopsætning. I de dyrere versioner følger både adaptiv DCC Sport-undervogn og elektronisk spærredifferentiale med, hvilket er usædvanligt ambitiøst i den her størrelse og prisklasse.

Topudgaven VZ leverer 226 hestekræfter og 290 Nm, klarer 0 til 100 kilometer i timen på 6,8 sekunder og får desuden funktioner som one-pedal driving og E-Launch. Det er ikke bare pynt til brochuren. Det er Cupra, der forsøger at gøre den lille elbil til noget, man faktisk kan glæde sig til at køre.

Prisen er skarp – men …

Med en startpris under 190.000 kroner går Raval ind i et af markedets hårdeste slagsmål. Her bliver der kæmpet om kunder, der gerne vil ind i elbilverdenen uden at sprænge budgettet, men som samtidig ikke vil nøjes med noget, der føles billigt eller anonymt.

Indstigningsprisen er dog for den mest blodfattige af de fire varianter, der kommer fra start, når bilen kommer til landet i juni måned. Den billigste version får et 37 kWh-batteri og en WLTP-rækkevidde på op til cirka 310 kilometer. Det største minus ligner dog ladehastigheden; med en maksimal DC-ydelse på 50 kW skal man afsætte god tid til opladninger. Det placerer den mindste variant som en bil til bykørsel og pendling – hvis man har en lader hjemme i garagen.

Vil man have mere fleksibilitet, kommer Raval også med 52 kWh-batteri og op til 444 kilometers WLTP-rækkevidde. Det gør bilen væsentligt mere anvendelig for dem, der også vil kunne tage længere ture uden konstant at tænke på næste ladestop.

1.200 kilo på krogen

Versionerne med det store batteri må desuden trække op til 1.200 kilo. Det er et punkt, hvor mange mindre elbiler stadig halter, så her får Raval et kort på hånden, som kan gøre den mere interessant for familier og købere med lidt mere praktiske behov.

Cupra oplyser, at DC-opladning fra 10 til 80 procent kan klares på cirka 24 minutter i versionerne med op til 105 kW ladeeffekt. Cupra har Men her skal man også spytte en hel del mere i kassen – næste hop koster hele 45.000 kroner, og vil du have VZ-udgaven, må du lægge 95.000 mere,

Så er det store spørgsmål, hvordan de vil klare sig mod de direkte søsterbiler Volkswagen ID. Polo og Skoda Epiq. Og mod etablerede spillere som Renault 5 E-Tech.

Kabinen går efter mere end bare skærm-wow

Indvendigt lægger Cupra op til en mere førerorienteret oplevelse end i mange andre små elbiler. Der er 10,25 tommer digital instrumentering og en 12,9 tommer infotainmentskærm, men mærket fremhæver også de fysiske betjeninger i rattet som en del af helhedsoplevelsen.

Derudover bliver Raval den første Cupra med Android-baseret infotainmentsystem. I de højere udgaver kan bilen også udstyres med et Sennheiser-lydanlæg med 12 højttalere, Matrix LED-forlygter, bucket-sæder og parkeringsassistent.

Fire varianter fra start

Ud over den billige udgave med det mindste batteri, kommer Cupra Raval ved lanceringen i tre særlige Launch Editions:

Dynamic får 211 hestekræfter, 52 kWh-batteri og op til 444 kilometers rækkevidde.

Dynamic Plus bygger videre med mere komfort- og teknologiudstyr, blandt andet Travel Assist 3.0, Matrix LED, bucket-sæder og Sennheiser-lydsystem.

VZ Extreme er topmodellen med 226 hestekræfter, 19-tommer hjul, performance-dæk, panoramaglastag og mat lakering.

Cupra Raval | Raval | Dynamic | Dynamic Plus | VZ Extreme
Motor | 116 hk | 211 hk | 211 hk | 226 hk
Batteri | 37 kWh (LFP) | 52 kWh (NMC) | 52 kWh (NMC) | 52 kWh (NMC)
Rækkevidde | 310 km | 444 km | 439 km | 387 km
Opladning | 11 kW / 50 kW | 11 kW / 105 kW | 11 kW / 105 kW | 11 kW / 105 kW
Ladetid 10-80% | < 60 min. | 24 min. | 24 min. | 24 min.
Træk | – | 1.200 kilo | 1.200 kilo | 1.200 kilo
Pris | 189.990 kr. | 234.990 kr. | 254.990 kr. | 284.990 kr.

Læs alt om Cupra Raval i Elbilguiden-sektionen.

Cupra Raval lanceret med skarp dansk intropris